แจกเงินกู้ฟรีรากหญ้ากระตุ้นศก.
รัฐบาลเร่งหว่านเงินกู้ฟรีให้กับรากหญ้าเพื่อกระตุ้นเศรษฐกิจ
26 ส.ค. 2558

รัฐบาลเร่งหว่านเงินกู้ฟรีให้กับรากหญ้าเพื่อกระตุ้นเศรษฐกิจ
นายอภิศักดิ์ ตันติวรวงศ์ รมว.คลัง เปิดเผยว่า ในสัปดาห์หน้าจะเสนอมาตรการกระตุ้นเศรษฐกิจให้คณะรัฐมนตรี (ครม.) พิจารณา โดยจะให้กองทุนหมู่บ้านปล่อยกู้แบบไม่คิดดอกเบี้ยให้กลับสมาชิกกองทุนฯ เพื่อเป็นการกระตุ้นเศรษฐกิจ
สำหรับรายละเอียดการปล่อยกู้อยู่ระหว่างการศึกษารายละเอียดวงเงินรวมที่จะปล่อยกู้ทั้งหมด และวงเงินที่สมาชิกจะกู้ได้ต่อราย ระยะเวลาการกู้ แหล่งที่มาของเงิน และการชดเชยดอกเบี้ยให้กับกองทุนหมู่บ้าน แต่การกู้มีเงื่อนไขไม่ให้สมาชิกนำเงินกู้ไปใช้เงินกู้เก่าของกองทุนที่ถูกคิดดอกเบี้ยอยู่
นายอภิศักดิ์ กล่าวว่า วงเงินกู้ของกองทุนหมู่บ้านจะเป็นคนละส่วนของเงินกองทุนที่ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ปล่อยกู้ต่อยอดให้กับกองทุนหมู่บ้านวงเงิน 4 หมื่นล้านบาท ในอัตราดอกเบี้ยไม่เกิน 5% ต่อปี เพื่อนำไปปล่อยกู้ต่อให้กับสมาชิก